CELEX: 32013R0055
Language: bg
Date: 2012-12-17 00:00:00
Title: Регламент (ЕС) № 55/2013 на Съвета от 17 декември 2012 година за разширяване на обхвата на Регламент (ЕС) № 1214/2011 на Европейския парламент и на Съвета относно специализираното трансгранично транспортиране на евро в брой по шосе между държавите-членки в еврозоната

24.1.2013   
            
            
               BG
            
            
               Официален вестник на Европейския съюз
            
            
               L 21/1
            
         
      РЕГЛАМЕНТ (ЕС) № 55/2013 НА СЪВЕТА
   
   от 17 декември 2012 година
   за разширяване на обхвата на Регламент (ЕС) № 1214/2011 на Европейския парламент и на Съвета относно специализираното трансгранично транспортиране на евро в брой по шосе между държавите-членки в еврозоната
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 352 от него,
   като взе предвид предложението на Европейската комисия,
   като взе предвид одобрението на Европейския парламент,
   след предаване на проекта за законодателния акт на националните парламенти,
   като взе предвид становището на Европейската централна банка (1),
   в съответствие със специална законодателна процедура,
   като има предвид, че:
   
               (1)
            
            
               Целта на Регламент (ЕС) № 1214/2011 на Европейския парламент и на Съвета (2) е улесняване на трансграничния транспорт на евро в брой между държавите-членки. Посоченият регламент се прилага обаче само на териториите на онези държави-членки, които са приели еврото за своя единна парична единица.
            
         
               (2)
            
            
               При подготовката на преминаването към евро в държава-членка се налага транспортирането на евро в брой от настоящите държави-членки на еврозоната, тъй като евробанкнотите, необходими за смяната, обикновено се транспортират от съществуващи парични запаси в еврозоната и тъй като често евромонетите изцяло или отчасти са сечени зад граница.
            
         
               (3)
            
            
               Ето защо е необходимо Регламент (ЕС) № 1214/2011 да се прилага също за държавите-членки, които се подготвят за приемане на еврото. Той следва да се прилага от датата на решението на Съвета за отмяна на дерогацията от участие в еврото, дадена на тези държави-членки.
            
         
               (4)
            
            
               Тъй като целта на настоящия регламент, а именно улесняване на специализирания трансграничен транспорт на евро в брой по шосе между настоящите държави-членки в еврозоната и държавите-членки, които предстои да въведат еврото, не може да бъде постигната в достатъчна степен от държавите-членки поради твърде подробните и разминаващи се национални регулаторни режими в тази област, и следователно, поради своите мащаб и последици, може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящият регламент не надхвърля необходимото за постигането на тази цел,
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕС) № 1214/2011 се прилага на територията на държава-членка, която все още не е приела еврото, считано от датата на решението на Съвета, взето в съответствие с член 140, параграф 2 от Договора функционирането на Европейския съюз, за отмяна на дерогацията от участие в еврото, дадена на тази държава-членка.
   Член 2
   Настоящият регламент влиза в сила дванайсет месеца след публикуването му в Официален вестник на Европейския съюз.
   
   
      Той е задължителен в своята цялост и се прилага пряко във всички държави-членки.
      Съставено в Брюксел на 17 декември 2012 година.
      
         
            За Съвета
         
         
            Председател
         
         S. ALETRARIS
         
      
   
   
      (1)  Становище от 5 октомври 2010 г. (ОВ C 278, 15.10.2010 г., стр. 1).
   
      (2)  ОВ L 316, 29.11.2011 г., стр. 1.